[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 2.3.2011

COM(2011) 110 τελικό

ΕΝΔΙΑΜΕΣΗ ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

ΣΧΕΤΙΚΑ ΜΕ ΜΕΤΑΡΡΥΘΜΙΣΕΙΣ ΣΤΗΝ ΚΡΟΑΤΙΑ ΟΣΟΝ ΑΦΟΡΑ ΤΟ ΔΙΚΑΣΤΙΚΟ ΣΩΜΑ ΚΑΙ ΤΑ ΘΕΜΕΛΙΩΔΗ ΔΙΚΑΙΩΜΑΤΑ (ΚΕΦΑΛΑΙΟ 23 ΤΩΝ ΔΙΑΠΡΑΓΜΑΤΕΥΣΕΩΝ)

ΕΝΔΙΑΜΕΣΗ ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

ΣΧΕΤΙΚΑ ΜΕ ΜΕΤΑΡΡΥΘΜΙΣΕΙΣ ΣΤΗΝ ΚΡΟΑΤΙΑ ΟΣΟΝ ΑΦΟΡΑ ΤΟ ΔΙΚΑΣΤΙΚΟ ΣΩΜΑ ΚΑΙ ΤΑ ΘΕΜΕΛΙΩΔΗ ΔΙΚΑΙΩΜΑΤΑ (ΚΕΦΑΛΑΙΟ 23 ΤΩΝ ΔΙΑΠΡΑΓΜΑΤΕΥΣΕΩΝ)

Εισαγωγή

Η Επιτροπή, στην ανακοίνωσή της με τίτλο «Στρατηγική διεύρυνσης και κυριότερες προκλήσεις για την περίοδο 2010-2011» που εξέδωσε στις 9 Νοεμβρίου 2010[1], δήλωσε ότι θα «παρακολουθήσει από κοντά την πρόοδο που επιτεύχθηκε στην Κροατία όσον αφορά το δικαστικό σώμα και τα θεμελιώδη δικαιώματα και ότι θα προβεί στον απολογισμό των πεπραγμένων εντός του πρώτου τριμήνου του 2011.» Αυτός είναι ο λόγος για τον οποίον η Επιτροπή υποβάλλει την παρούσα έκθεση. Η Επιτροπή επισήμανε ότι αυτό το κεφάλαιο των ενταξιακών διαπραγματεύσεων απαιτεί τη δημιουργία πειστικού και αξιόπιστου ιστορικού επιδόσεων και, ως εκ τούτου, θα είναι ένα από τα τελευταία κεφάλαια που θα κλείσουν προσωρινά.

Η επίτευξη απτών αποτελεσμάτων όσον αφορά το δικαστικό σώμα και την καταπολέμηση της διαφθοράς και του οργανωμένου εγκλήματος είναι ουσιαστικής σημασίας για την αξιοπιστία της διαδικασίας διεύρυνσης της ΕΕ. Αυτό συνάδει με την ανανεωμένη συναίνεση της ΕΕ για τη διεύρυνση, που εγκρίθηκε από το Ευρωπαϊκό Συμβούλιο του Δεκεμβρίου 2006.

Οι ενταξιακές διαπραγματεύσεις με την Κροατία σχετικά με το δικαστικό σώμα και τα θεμελιώδη δικαιώματα (κεφάλαιο 23) άρχισαν τον Ιούνιο του 2010, όταν το Συμβούλιο κατέληξε στο συμπέρασμα ότι η Κροατία πληροί τα κριτήρια αναφοράς για την έναρξη των σχετικών διαπραγματεύσεων. Στην κοινή θέση της ΕΕ για την έναρξη των διαπραγματεύσεων, αναφέρθηκε ότι θα μπορούσε να προβλεφθεί το προσωρινό κλείσιμο των διαπραγματεύσεων σχετικά με το κεφάλαιο αυτό εάν πληρούνται ορισμένα κριτήρια αναφοράς κλεισίματος (ΚΑΚ), στους ακόλουθους τέσσερις τομείς: (1) δικαστικό σώμα, (2) καταπολέμηση της διαφθοράς και του οργανωμένου εγκλήματος, (3) θεμελιώδη δικαιώματα και (4) συνεργασία με το Διεθνές Ποινικό Δικαστήριο. Τα περισσότερα από τα δέκα κριτήρια αναφοράς υποδιαιρέθηκαν σε υποκατηγορίες οι οποίες εστιάστηκαν στην εφαρμογή μέτρων και στη δημιουργία ιστορικού επιδόσεων.

Η παρούσα έκθεση αποτελεί μέρος της συνεχούς παρακολούθησης εκ μέρους της Επιτροπής της προόδου που σημειώνει η Κροατία όσον αφορά το δικαστικό σώμα και τα θεμελιώδη δικαιώματα. Στηρίζεται στις πληροφορίες που έχει συγκεντρώσει και εξετάσει η Επιτροπή, ιδιαίτερα στις συνεισφορές των κροατικών αρχών. Η Επιτροπή διεξήγαγε επίσης διάφορες στοχοθετημένες αποστολές αξιολόγησης από ομότιμους, κατά τη διάρκεια των οποίων ανώτεροι δικαστές, εισαγγελείς και αστυνομικά όργανα από τα κράτη μέλη της ΕΕ επανεξέτασαν την κατάσταση στην Κροατία. Επίσης, χρησιμοποιήθηκαν και άλλες πηγές, όπως πληροφορίες από διάφορους διεθνείς και μη κυβερνητικούς οργανισμούς.

Στα ακόλουθα τμήματα της έκθεσης περιγράφονται τα μέτρα που έλαβε η Κροατία για την εκπλήρωση των κριτηρίων αναφοράς όσον αφορά το δικαστικό σώμα και τα θεμελιώδη δικαιώματα και εφιστάται η προσοχή στους τομείς που παρουσιάζουν ελλείψεις οι οποίες πρέπει να αποκατασταθούν.

Η τρέχουσα κατάσταση ανά τομέα

Δικαστικό σώμα

ΚΑΚ 1: Η Κροατία επικαιροποιεί τη στρατηγική και το σχέδιο δράσης της για τη μεταρρύθμιση του δικαστικού συστήματος και εξασφαλίζει την αποτελεσματική εφαρμογή τους.

Η Κροατία έχει επικαιροποιήσει τα ζητηθέντα έγγραφα και, όσον αφορά την εφαρμογή, έχει δημιουργήσει βελτιωμένες θεσμικές υποδομές για τη διαχείριση των δικαστικών μεταρρυθμίσεων, συμπεριλαμβανομένης της εξέτασης μετά την έκδοση νομοθεσίας.

ΚΑΚ 2: Η Κροατία ενισχύει την ανεξαρτησία, τη λογοδοσία, την αμεροληψία και τον επαγγελματισμό του δικαστικού σώματος.

Λήφθηκαν ορισμένα μέτρα για να ενισχυθεί η ανεξαρτησία του δικαστικού σώματος, κυρίως με συνταγματικές τροποποιήσεις, όπως οι διατάξεις που εφαρμόζονται στη νέα διαδικασία διορισμού του δικαστικού συμβουλίου του κράτους και του εισαγγελικού συμβουλίου του κράτους. Η Κροατία βρίσκεται στη διαδικασία αναθεώρησης και ενίσχυσης του δικαστικού συμβουλίου του κράτους και του εισαγγελικού συμβουλίου του κράτους για να εξασφαλίσει τον επαγγελματισμό, την αμεροληψία και την ανεξαρτησία τους από πολιτικές και άλλες παρεμβάσεις, ειδικότερα σε σχέση με τον διορισμό, τη διαχείριση της σταδιοδρομίας και την πειθαρχική δίωξη δικαστών και εισαγγελέων. Η κρατική σχολή δικαστών και εισαγγελέων έχει αρχίσει να λειτουργεί αποτελεσματικά.

Ωστόσο, η Κροατία δεν έχει σημειώσει ακόμη αξιόπιστο ιστορικό επιδόσεων όσον αφορά την πρόσληψη και τον διορισμό δικαστών και εισαγγελέων σύμφωνα με ομοιόμορφα, διαφανή, αντικειμενικά και εθνικής εμβέλειας κριτήρια. Δεδομένου ότι το δικαστικό συμβούλιο του κράτους και το εισαγγελικό συμβούλιο του κράτους έχουν θεσπιστεί μόλις πρόσφατα, δεν μπορούσαν ακόμη να αποδείξουν την ικανότητά τους για αυτορρύθμιση με υπευθυνότητα.

Η Κροατία πρέπει να εξασφαλίσει ότι τα δύο νέα συμβούλια, το δικαστικό συμβούλιο του κράτους και το εισαγγελικό συμβούλιο του κράτους, θα αποδείξουν την ικανότητά τους να εφαρμόζουν σωστά τις νέες μεταβατικές διατάξεις για την πρόσληψη δικαστών και εισαγγελέων και ότι θα βελτιώσουν τη διεξαγωγή πειθαρχικών διαδικασιών κατά δικηγόρων και δικαστών.

ΚΑΚ 3: Η Κροατία βελτιώνει την αποτελεσματικότητα του δικαστικού σώματος.

Ο αριθμός των εκκρεμουσών δικαστικών υποθέσεων είναι σημαντικός παράγοντας όσον αφορά το θέμα αυτό. Από τον Δεκέμβριο του 2009 έως τον Δεκέμβριο του 2010, η Κροατία μείωσε ελάχιστα τον συνολικό αριθμό των εκκρεμουσών δικαστικών υποθέσεων από 795 722 υποθέσεις σε 785 561 (- 1,3%). Ο αριθμός των εκκρεμουσών παλαιών ποινικών υποθέσεων μειώθηκε κατά 10,6%. Λαμβάνονται μέτρα για να αποφεύγονται αδικαιολόγητες καθυστερήσεις σε εκδικαζόμενες υποθέσεις. Μεταξύ αυτών περιλαμβάνεται η σταδιακή καθιέρωση νέων μεθόδων επιβολής του νόμου, η πρόσληψη συμπληρωματικών δικαστών, δικαστικών συμβούλων και δικαστικών υπαλλήλων στα δικαστήρια με υπερβολικό φόρτο εργασίας, και η παροχή κινήτρων στους δικαστές για να εξασφαλιστεί η ταχεία διεκπεραίωση παλαιών υποθέσεων. Δημιουργήθηκε ιστορικό επιδόσεων για την εφαρμογή του νέου κώδικα ποινικής δικονομίας. Η Κροατία έχει σημειώσει αρκετή πρόοδο όσον αφορά τη φυσική υποδομή και τη μηχανοργάνωση των δικαστηρίων, με την εισαγωγή του ολοκληρωμένου συστήματος διαχείρισης υποθέσεων στα περισσότερα δικαστήρια. Η Κροατία συνέχισε να εφαρμόζει τον εξορθολογισμό των δημοτικών δικαστηρίων και των πταισματοδικείων, διασφαλίζοντας την αποτελεσματική λειτουργία των συγχωνευμένων δικαστηρίων και θεσπίζοντας σαφώς προδιαγεγραμμένο σχέδιο για τον εξορθολογισμό των περιφερειακών δικαστηρίων και των εμποροδικείων.

Ωστόσο, ο αριθμός των εκκρεμουσών παλαιών ποινικών υποθέσεων επί 3 ή περισσότερα έτη αυξήθηκε κατά 3,8%. Δεν υπάρχει ακόμη αξιόπιστο ιστορικό επιδόσεων όσον αφορά την εφαρμογή του κώδικα πολιτικής δικονομίας. Επίσης, έχει αυξηθεί ο αριθμός των παλαιών εκτελεστικών αποφάσεων. Σε ορισμένα σημαντικά δικαστήρια, συμπεριλαμβανομένων εκείνων του Ζάγκρεμπ και του Σπλιτ, εξακολουθεί να υπάρχει μεγάλος αριθμός εκκρεμουσών δικαστικών υποθέσεων.

Η Κροατία πρέπει να μειώσει περισσότερο τον συνολικό αριθμό των εκκρεμουσών δικαστικών υποθέσεων, και κυρίως να μειώσει τον αριθμό των παλαιών αστικών υποθέσεων και των εκτελεστικών αποφάσεων. Η εφαρμογή του κώδικα πολιτικής δικονομίας πρέπει να βελτιωθεί για να μειωθεί η υπερβολικά μεγάλη διάρκεια των αστικών διαδικασιών.

ΚΑΚ 4: Η Κροατία βελτιώνει τον χειρισμό εσωτερικών υποθέσεων εγκλημάτων πολέμου.

Η Κροατία σημείωσε πρόοδο όσον αφορά τη δημιουργία ιστορικού επιδόσεων σχετικά με τον αμερόληπτο χειρισμό των υποθέσεων εγκλημάτων πολέμου από τα δικαστήρια με την περαίωση ορισμένων υποθέσεων κατά κατηγορουμένων από διαφορετικό εθνοτικό υπόβαθρο.

Τον Φεβρουάριο του 2011, εγκρίθηκε στρατηγική για την αντιμετώπιση θεμάτων ατιμωρησίας. Η Κροατία έχει εφαρμόσει το σχέδιο δράσης της για την επανεξέταση υποθέσεων που εκδικάστηκαν ερήμην. Η προσήλωση της χώρας στο διμερές και στο περιφερειακό επίπεδο συνεχίστηκε.

Ωστόσο, το θέμα της ατιμωρησίας για υποθέσεις οι οποίες δεν αποτέλεσαν αντικείμενο έρευνας ή δίωξης δεν έχει αντιμετωπιστεί με ικανοποιητικό τρόπο και δεν έχει εφαρμοστεί ακόμη η νέα στρατηγική για την εξασφάλιση της ορθής διεξαγωγής ερευνών και της άσκησης διώξεων για τα εγκλήματα αυτά.

Η Κροατία πρέπει να προβεί στην αντιμετώπιση των εσωτερικών υποθέσεων εγκλημάτων πολέμου οι οποίες δεν έχουν ακόμη εκδικαστεί, κυρίως με την εφαρμογή της νέας στρατηγικής της και τη συστηματική προσφυγή σε ειδικευμένα δικαστήρια, έτσι ώστε να μπορεί να παρουσιάζει αξιόπιστο ιστορικό επιδόσεων.

Καταπολέμηση της διαφθοράς

ΚΑΚ 5: Η Κροατία καταρτίζει ιστορικό επιδόσεων ουσιαστικών αποτελεσμάτων βάσει αποτελεσματικών, αποδοτικών και ανεπηρέαστων ερευνών, πράξεων δίωξης και δικαστικών αποφάσεων σε υποθέσεις οργανωμένου εγκλήματος και διαφθοράς σε όλα τα επίπεδα, περιλαμβανομένης της διαφθοράς υψηλού επιπέδου, καθώς και σε ευαίσθητους τομείς όπως οι δημόσιες συμβάσεις.

Η επιχειρησιακή ικανότητα του Γραφείου Καταπολέμησης της Διαφθοράς και του Οργανωμένου Εγκλήματος (USKOK), δηλαδή της εξειδικευμένης εισαγγελικής υπηρεσίας για υποθέσεις διαφθοράς και οργανωμένου εγκλήματος, έχει ενισχυθεί και η αστυνομία έχει καταστεί πιο αποτελεσματική. Σε ορισμένες υποθέσεις διαφθοράς υψηλού επιπέδου διεξάγονται έρευνες ή έχουν απαγγελθεί κατηγορίες. Για σημαντικό αριθμό υποθέσεων οργανωμένου εγκλήματος έχουν ολοκληρωθεί όλα τα στάδια της δικαστικής διαδικασίας (έρευνες, διώξεις, δικαστικές αποφάσεις). Εφαρμόστηκαν αποτρεπτικές κυρώσεις.

Ωστόσο, οι περισσότερες υποθέσεις διαφθοράς σε υψηλό επίπεδο και στο επίπεδο των δημόσιων συμβάσεων δεν έχουν φθάσει ακόμη το στάδιο της δικαστικής απόφασης. Δεν έχει ακόμη εξεταστεί πλήρως η ικανότητα αποτελεσματικής διαχείρισης υποθέσεων από τα δικαστήρια. Από τις 436 διαθέσιμες θέσεις στο εθνικό αστυνομικό γραφείο για την καταπολέμηση της διαφθοράς και του οργανωμένου εγκλήματος (PNUSKOK), περίπου το 20% εξακολουθεί να παραμένει κενό. Για την αποπολιτικοποίηση και την αύξηση του επαγγελματισμού στο πλαίσιο της αστυνομίας δεν έχουν ακόμη ληφθεί όλα τα απαιτούμενα μέτρα.

Η Κροατία πρέπει να αποδείξει ότι επαρκής αριθμός υποθέσεων γίνεται αντικείμενο αποτελεσματικού χειρισμού στα διάφορα στάδια της διαδικασίας (έρευνες, διώξεις, δικαστικές αποφάσεις) είτε πρόκειται για υποθέσεις διαφθοράς υψηλού επιπέδου, διαφθοράς σε τοπικό επίπεδο είτε για υποθέσεις που αφορούν δημόσιες συμβάσεις και το δικαστικό σώμα. Απαιτείται αποτελεσματικός έλεγχος των ποινικών υποθέσεων που τίθενται στο αρχείο από τον εισαγγελέα. Η Κροατία πρέπει να ενισχύσει περαιτέρω το PNUSKOK και να θεσπίσει τον νέο νόμο περί αστυνομίας που βρίσκεται προς το παρόν στο στάδιο της προετοιμασίας, και ο οποίος αφορά κυρίως την αποπολιτικοποίηση και το σύστημα διορισμού με αξιοκρατικά κριτήρια. Η Κροατία πρέπει να βελτιώσει τη διυπηρεσιακή συνεργασία, καθώς και τις ανταλλαγές πληροφοριών.

ΚΑΚ 6: Η Κροατία καθιερώνει ιστορικό επιδόσεων όσον αφορά τα ενισχυμένα μέτρα πρόληψης για την καταπολέμηση της διαφθοράς και τη σύγκρουση συμφερόντων.

Τον Φεβρουάριο του 2011, εγκρίθηκε βελτιωμένη νομοθεσία για την πρόσβαση στις πληροφορίες, τη χρηματοδότηση των πολιτικών κομμάτων και τις συγκρούσεις συμφερόντων. Η επιτροπή για θέματα σύγκρουσης συμφερόντων ενισχύθηκε με την παροχή συμπληρωματικών πόρων. Για την καταπολέμηση της διαφθοράς στις κρατικές επιχειρήσεις, τίθενται σε εφαρμογή σχέδια δράσης.

Ωστόσο, ορισμένες διατάξεις στη νεοσυσταθείσα νομοθεσία πρέπει να διευκρινιστούν και να δοκιμαστούν στην πράξη, μεταξύ άλλων όσον αφορά τη συνοχή με άλλες νομοθετικές πράξεις. Πρέπει να ενισχυθούν οι δομές εφαρμογής. Δεν έχουν θεσπιστεί όλες οι εκτελεστικές και νομοθετικές διατάξεις για την πλήρη εφαρμογή του νόμου περί γενικών διοικητικών διαδικασιών (GAPA). Η διαφάνεια και η ακεραιότητα στη δημόσια διοίκηση πρέπει να ενισχυθούν ακόμη περισσότερο.

Η Κροατία θα πρέπει να αποδείξει την αποτελεσματική εφαρμογή της νέας νομοθεσίας για την πρόσβαση στις πληροφορίες στην πράξη, να βελτιώσει τη διαφάνεια όσον αφορά τις δημόσιες συμβάσεις, κυρίως με τη δημοσίευση πληροφοριών σχετικά με την πραγματική εκτέλεση των συμβάσεων, και να θεσπίσει όλη την τομεακή νομοθεσία σύμφωνα με τον νόμο περί γενικών διοικητικών διαδικασιών (GAPA). Όσον αφορά τον νόμο για τη χρηματοδότηση των πολιτικών κομμάτων, η Κροατία πρέπει να διευκρινίσει τους κανόνες που αφορούν την εποπτεία συνεισφορών από ιδιωτικούς φορείς και να συγκροτήσει την απαιτούμενη διοικητική ικανότητα για την εφαρμογή της νομοθεσίας.

Θεμελιώδη δικαιώματα

ΚΑΚ 7: Η Κροατία ενισχύει την προστασία των μειονοτήτων, μεταξύ άλλων, μέσω της αποτελεσματικής εφαρμογής της συνταγματικής πράξης για τα δικαιώματα των εθνικών μειονοτήτων (CARNM).

Η γενική προστασία των μειονοτήτων έχει βελτιωθεί και έχουν ληφθεί μέτρα με στόχο τη συμφιλίωση και τη βελτίωση της ανοχής μεταξύ πολιτών, συμπεριλαμβανομένης της εκπαίδευσης της αστυνομίας και των μέσων ενημέρωσης. Λήφθηκαν ορισμένα μέτρα για τη βελτίωση της παρακολούθησης της εφαρμογής των διατάξεων του νόμου περί απασχόλησης της CARNM. Η Κροατία έχει εκπονήσει ολοκληρωμένη μελέτη για την υποεκπροσώπηση των μειονοτήτων στον ευρύτερο δημόσιο τομέα.

Ωστόσο, δεν σημειώθηκε αισθητή βελτίωση των επιπέδων απασχόλησης των εθνικών μειονοτήτων, όπως απαιτείται από τη CARNM. Στις προσπάθειες συμφιλίωσης, δεν επανεξετάστηκε ο ρόλος του σχολείου. Η Κροατία πρέπει ακόμη να εγκρίνει σχέδιο για την αντιμετώπιση των ελλείψεων που εντοπίστηκαν από τη μελέτη στον ευρύτερο δημόσιο τομέα.

Η Κροατία θα πρέπει να καταρτίσει μακροπρόθεσμα σχέδια, μέσω στατιστικών, για να εκπληρώσει πλήρως τις υποχρεώσεις της βάσει της CARNM όσον αφορά την απασχόληση των μειονοτήτων, και να εγκρίνει σχέδιο για την αντιμετώπιση των ελλείψεων που εντοπίστηκαν από τη μελέτη που εκπονήθηκε σχετικά με την υποεκπροσώπηση των μειονοτήτων στον ευρύτερο δημόσιο τομέα.

ΚΑΚ 8: Η Κροατία ρυθμίζει εκκρεμή θέματα επιστροφής προσφύγων.

Η Κροατία έχει εφαρμόσει εν μέρει το σχέδιο δράσης της για το πρόγραμμα στέγασης προσφύγων και πρώην κατόχων δικαιωμάτων που επιθυμούν να επιστρέψουν. Οι στόχοι για το 2008 έχουν επιτευχθεί. Η Κροατία έχει βελτιώσει την αντιμετώπιση των προσφυγών για απορριφθείσες αιτήσεις ανακατασκευής σπιτιών. Σημειώθηκε πρόοδος όσον αφορά την ανακατασκευή των ιδιοκτησιών που απομένουν.

Ωστόσο, ο στόχος για το 2009 βάσει του σχεδίου δράσης για την παροχή 2 070 διαμερισμάτων δεν έχει υλοποιηθεί. Από 1 300 διαθέσιμες στεγαστικές μονάδες (62,8%) μόνο 1 024 (49,5%) παραδόθηκαν σε αντίθεση με 276 που δεν έχουν παραδοθεί. Η Κροατία δεν σημείωσε πρόοδο, πέραν από τον στόχο του 2009, στην παροχή στέγης σε άτομα των οποίων η αίτηση έχει γίνει δεκτή. Οι εκκρεμούσες προσφυγές για την ανακατασκευή σπιτιών, που ανέρχονται σε 4 000, δεν έχουν αντιμετωπιστεί ακόμη με ικανοποιητικό τρόπο.

Η Κροατία πρέπει να υλοποιήσει πλήρως τον στόχο της για το 2009 και να πραγματοποιήσει σημαντική πρόοδο στην παροχή στέγης στα άτομα των οποίων η αίτηση στο πρόγραμμα στέγασης δεν συμπεριλαμβάνεται στον στόχο για το 2009. Η Κροατία πρέπει επίσης να αντιμετωπίσει τις καθυστερούμενες προσφυγές για την ανακατασκευή σπιτιών.

ΚΑΚ 9: Η Κροατία βελτιώνει την προστασία των ανθρωπίνων δικαιωμάτων.

Το γενικό νομικό πλαίσιο για την προστασία των ανθρωπίνων δικαιωμάτων πρέπει να βελτιωθεί, κυρίως μέσω των ισχυρότερων συνταγματικών διατάξεων που θεσπίστηκαν τον Ιούλιο του 2010. Η βελτίωση της ευαισθητοποίησης της αστυνομίας, των εισαγγελικών αρχών και των δικαστηρίων για το δίκαιο περί ανθρωπίνων δικαιωμάτων συνεχίζεται. Η εφαρμογή της στρατηγικής και του σχεδίου δράσης για την προστασία και την ενσωμάτωση των Ρομά συνεχίζεται επίσης. Η ελευθερία της έκφρασης πρέπει να εξακολουθήσει να γίνεται σεβαστή.

Η Κροατία έχει βελτιώσει την πρόσβαση στη δικαιοσύνη, μεταξύ άλλων λαμβάνοντας μέτρα προκειμένου να εξασφαλίσει ότι, μέχρι την προσχώρηση, το διοικητικό δικαστήριο θα έχει πλήρη δικαιοδοσία, και διασφαλίζοντας τη βελτίωση της εφαρμογής της νομοθεσίας περί νομικής βοήθειας, κυρίως με απλουστευμένες διαδικασίες και υψηλότερες αμοιβές για τους δικηγόρους. Η Κροατία άρχισε να δημιουργεί ιστορικό επιδόσεων σχετικά με την εφαρμογή του νόμου κατά των διακρίσεων και του νόμου κατά των εγκλημάτων μίσους.

Ωστόσο, το γραφείο του Διαμεσολαβητή δεν διαθέτει επαρκές προσωπικό διότι νέα καθήκοντα ανατέθηκαν (π.χ. εφαρμογή του νόμου περί καταπολέμησης των διακρίσεων) και αρμοδιότητες (π.χ. στον τομέα της πρόληψης των βασανιστηρίων) στο γραφείο χωρίς να αυξηθούν οι πόροι.

Η Κροατία θα πρέπει να ενισχύσει περισσότερο το γραφείο του Διαμεσολαβητή, κυρίως με την εξασφάλιση των προγραμματισμένων πρόσθετων μελών του προσωπικού και της αύξησης του προϋπολογισμού, την κατάλληλη παρακολούθηση της εφαρμογής των συστάσεων του Διαμεσολαβητή και την περαιτέρω πρόοδο στην εφαρμογή του νόμου κατά των διακρίσεων και του νόμου κατά των εγκλημάτων μίσους.

Συνεργασία με το Διεθνές Ποινικό Δικαστήριο για την Πρώην Γιουγκοσλαβία (ICTY)

ΚΑΚ 10: Η πλήρης συνεργασία με το ICTY εξακολουθεί να αποτελεί προϋπόθεση για την πρόοδο της Κροατίας καθόλη την ενταξιακή διαδικασία, καθώς και για το προσωρινό κλείσιμο του παρόντος κεφαλαίου σύμφωνα με το διαπραγματευτικό πλαίσιο που ενέκρινε το Συμβούλιο στις 3 Οκτωβρίου 2005.

Όπως ζητήθηκε από το γραφείο του εισαγγελέα του Διεθνούς Ποινικού Δικαστηρίου για την πρώην Γιουγκοσλαβία, η ειδική διυπηρεσιακή ομάδα της κροατικής κυβέρνησης έχει αρχίσει να διερευνά νέες σημαντικές κατευθύνσεις στο πλαίσιο των ερευνών της που αποσκοπούν στον εντοπισμό ή τον προσδιορισμό της τύχης απολεσθέντων εγγράφων για πυροβόλα όπλα. Το γραφείο του εισαγγελέα του Διεθνούς Ποινικού Δικαστηρίου για την πρώην Γιουγκοσλαβία θα υποβάλει στη συνέχεια αναφορά στο Συμβούλιο Ασφαλείας των Ηνωμένων Εθνών, τον Μάιο του 2011.

Συμπέρασμα

Η Κροατία έχει πραγματοποιήσει σημαντική πρόοδο όσον αφορά το δικαστικό σώμα και τα θεμελιώδη δικαιώματα. Ωστόσο, πρέπει να καταβληθούν περαιτέρω προσπάθειες, κυρίως για τη δημιουργία πειστικών ιστορικών επιδόσεων όσον αφορά τον δικαστικό τομέα και την καταπολέμηση της διαφθοράς, την αντιμετώπιση θεμάτων ατιμωρησίας για εγκλήματα πολέμου και τη διευθέτηση των θεμάτων που εκκρεμούν σχετικά με πρόσφυγες.

Συνεπώς, η Επιτροπή:

- ενθαρρύνει την Κροατία να εντείνει τις προσπάθειες για να καλύψει το σύνολο των κριτηρίων αναφοράς κλεισίματος που ορίστηκαν στη θέση της ΕΕ για την έναρξη των διαπραγματεύσεων του κεφαλαίου 23, τον Ιούνιο του 2010, και ιδιαίτερα, να αντιμετωπίσει όλα τα άλλα θέματα που προβλέπονται στην παρούσα ανακοίνωση,

- θα συνεχίσει να παρακολουθεί από κοντά την πρόοδο που σημειώνει η Κροατία και να τη στηρίζει περαιτέρω, μέσω τεχνικής εμπειρογνωμοσύνης και χρηματοδοτικής βοήθειας, ώστε να της δοθεί η δυνατότητα να καλύψει τα κριτήρια αναφοράς σχετικά με το κεφάλαιο αυτό.

Μόλις η Επιτροπή βεβαιωθεί ότι η Κροατία πληροί όλα τα κριτήρια αναφοράς κλεισίματος, θα υποβάλει στο Συμβούλιο έκθεση σχετικά με τα κριτήρια αναφοράς κλεισίματος, καθώς και σχέδιο θέσης της ΕΕ για την περάτωση των διαπραγματεύσεων, σύμφωνα με τις προβλεπόμενες διαδικασίες.

[1] (COM(2010) 660 τελικό).